Βασιλική Λούκα

Η **Βασιλική Λούκα**, γεννημένη στις 5 Ιουλίου 1996 στην Αθήνα, είναι Ελληνίδα αθλήτρια της καλαθοσφαίρισης. Διαθέτοντας ύψος 193 εκατοστά, αγωνίζεται ως σέντερ. Από το Νοέμβριο του 2024 έχει υπογράψει συμβόλαιο με την ομάδα του Αθηναϊκού Βύρωνα, το οποίο επεκτάθηκε κατόπιν μέχρι το 2028. Έχει αγωνιστεί στα ηλικιακά κλιμάκια των αναπτυξιακών εθνικών ομάδων της Ελλάδας, ενώ από το 2019 καλείται και στην Εθνική Ελλάδας Γυναικών.

## Βιογραφικά στοιχεία
### Πρώτα βήματα και Πανεπιστημιακό Πρωτάθλημα
Η Λούκα ξεκίνησε την πορεία της στο άθλημα στην ομάδα της Α.Ε.Κ. Περιστερίου. Ακολούθως, από το 2009 έως το 2012 αγωνίστηκε στην ομάδα των Εσπερίδων Καλλιθέας. Με την ομάδα κατέκτησε το χάλκινο (2011) και ακολούθως το χρυσό μετάλλιο (2012) στο Πανελλήνιο Πρωτάθλημα Κορασίδων. Στη συνέχεια, μεταπήδησε στο Ελληνικό, όπου παρέμεινε για δύο χρόνια, από το 2012 έως το 2014. Με την ομάδα του Ελληνικού κατέκτησε ένα Πρωτάθλημα και ένα Κύπελλο Ελλάδας.

Το 2014, η Λούκα μετακόμισε στον Καναδά, όπου φοίτησε στο University of Northern British Columbia (UNBC) και συμμετείχε στο πανεπιστημιακό πρωτάθλημα του Καναδά. Κατά τη διάρκεια της πανεπιστημιακής της πορείας, διακρίθηκε επανειλημμένα. Αναδείχθηκε ρούκι της χρονιάς για την περίοδο 2014-2015, ενώ την αγωνιστική περίοδο 2016-2017 κατέκτησε τους τίτλους της πολυτιμότερης παίκτριας της χρονιάς και της αθλήτριας της χρονιάς στο UNBC. Οι ίδιες διακρίσεις επαναλήφθηκαν την περίοδο 2017-2018, και για τρίτη συνεχή χρονιά, το 2018-2019, αναδείχθηκε και πάλι αθλήτρια της χρονιάς. Το 2019 συμπεριλήφθηκε επίσης στην All-Star ομάδα του Δυτικού Καναδά.

Κατά την αποφοίτησή της από το UNBC, η Λούκα είχε αναδειχθεί κορυφαία όλων των εποχών στο πανεπιστήμιο σε λεπτά συμμετοχής, πόντους, ριμπάουντ, κοψίματα, ενώ κατατάχθηκε επίσης στις πέντε καλύτερες επιδόσεις σε ασίστ και κλεψίματα στην ιστορία του ιδρύματος.

### Καριέρα σε ευρωπαϊκούς συλλόγους
Το 2019, επέστρεψε στην Ελλάδα και εντάχθηκε στο ρόστερ του Ολυμπιακού Πειραιώς, συμμετέχοντας τόσο στο ελληνικό Πρωτάθλημα όσο και στο EuroCup για την αγωνιστική περίοδο 2019-2020. Στη συνέχεια, τον Ιούλιο του 2020, μετακινήθηκε στη Σουηδία για να αγωνιστεί στην ομάδα της Χέλσινμποργκ για την περίοδο 2020-2021. Τον Ιούνιο του 2021 υπέγραψε με την Α3 Ουμέα, επίσης σουηδική ομάδα, αλλά ολοκλήρωσε την ίδια σεζόν στην τουρκική Χατάι.

Τον Αύγουστο του 2022, υπέγραψε συμβόλαιο με την πολωνική ομάδα της Τορούν. Τον Ιούλιο του 2023 συμφώνησε με την ιταλική ομάδα Μπρέσια, με την οποία αγωνίστηκε τη σεζόν 2023-2024. Το συμβόλαιό της με την ιταλική ομάδα ανανεώθηκε τον Μάιο του 2024.

Τον Νοέμβριο του 2024 ανακοινώθηκε η απόκτησή της από τον Αθηναϊκό. Τον Ιούνιο του 2025 υπέγραψε επέκταση της συνεργασίας της με την ομάδα του Αθηναϊκού έως το 2028.

Σε επίπεδο συλλόγων, η Λούκα έχει αγωνιστεί σε διεθνείς διοργανώσεις με τις εξής επιδόσεις: στο EuroCup Women 2022 με την A3 Ουμέα είχε μέσο όρο 12 πόντους, 3,5 ριμπάουντ και 0,5 ασίστ σε 2 αγώνες, με 11 μονάδες αξιολόγησης. Το 2020, με τον Ολυμπιακό στην EuroLeague Women αγωνίστηκε σε έναν αγώνα και κατέγραψε 1 ριμπάουντ. Στο EuroCup Women την ίδια χρονιά, είχε συμμετοχή σε 4 αγώνες με μέσο όρο 0 πόντους, 0,5 ριμπάουντ και 0 ασίστ.

### Πορεία με την Εθνική Ελλάδας
Η Βασιλική Λούκα είναι εν ενεργεία διεθνής με την Εθνική Ομάδα Γυναικών της Ελλάδας, με συνολικά 52 συμμετοχές. Συμμετείχε στο Ευρωπαϊκό Πρωτάθλημα του 2021 και έχει αγωνιστεί σε τρία πανευρωπαϊκά πρωταθλήματα μικρότερων ηλικιακών κατηγοριών. Το 2025, έλαβε μέρος στα προκριματικά του Ευρωπαϊκού Πρωταθλήματος, όπου συμμετείχε σε 6 αγώνες και είχε μέσο όρο 4,2 πόντους, 3 ριμπάουντ και 0,7 ασίστ ανά παιχνίδι, με 6,3 μονάδες αξιολόγησης. Το 2023, ήταν παρούσα στη σύνθεση της εθνικής ομάδας για τα προκριματικά της ίδιας διοργάνωσης, αλλά δεν αγωνίστηκε. Το 2021, στην τελική φάση του Ευρωπαϊκού Πρωταθλήματος, αγωνίστηκε σε έναν αγώνα, σημειώνοντας 2 πόντους και 1 ριμπάουντ. Στα προκριματικά της ίδιας διοργάνωσης, είχε συμμετοχή σε έναν αγώνα με 4 πόντους και 1 ριμπάουντ. Συνολικά, με την Εθνική Γυναικών, έχει μέσο όρο 2,5 πόντους, 1,3 ριμπάουντ, 0,2 ασίστ και 2,8 μονάδες αξιολόγησης ανά συμμετοχή.

Στις νεανικές εθνικές ομάδες, συμμετείχε το 2016 στο Ευρωπαϊκό Πρωτάθλημα U20 (Division A), όπου σε 7 αγώνες είχε μέσο όρο 1,7 πόντους και 2 ριμπάουντ. Το 2015, συμμετείχε στο Ευρωπαϊκό Πρωτάθλημα U20 (Division B), με 3 πόντους, 2,6 ριμπάουντ και 0,3 ασίστ ανά αγώνα σε 9 συμμετοχές. Το 2013, αγωνίστηκε στο Ευρωπαϊκό Πρωτάθλημα U18 (Division A), όπου είχε 0,8 πόντους και 1 ριμπάουντ σε 6 αγώνες. Ο συνολικός της μέσος όρος σε διοργανώσεις νεανικών εθνικών ομάδων ανέρχεται σε 1,8 πόντους, 1,9 ριμπάουντ, 0,1 ασίστ και 2,5 μονάδες αξιολόγησης ανά αγώνα.

### Εξωαγωνιστική ζωή
Η Λούκα ολοκλήρωσε τις σπουδές της στο UNBC, αποκτώντας πτυχίο στη Δημόσια Διοίκηση και τις Πολιτικές Επιστήμες. 

Η οικογένειά της έχει επίσης έντονη σχέση με το άθλημα. Η μητέρα της, Στέλλα Κομματά, υπήρξε αθλήτρια του μπάσκετ με σημαντική καριέρα στον Σπόρτιγκ, κατακτώντας πολλούς τίτλους, ενώ είχε και 17 συμμετοχές με την Εθνική Γυναικών. Έπαιξε από το 1979 ως το 1991, κατακτώντας έντεκα πρωταθλήματα και συμμετέχοντας στο φάιναλ φορ του κυπέλλου πρωταθλητριών του 1991. Ο αδερφός της, Βαγγέλης, αγωνίζεται στον Χολαργό, στην κατηγορία National League 1.

## Στατιστικά διεθνών διοργανώσεων
*Τελευταία ενημέρωση*: *22 Ιουλίου 2025*

### Διοργανώσεις με την Εθνική Ελλάδος
Σύμφωνα με το αρχείο της FIBA, η Λούκα παρουσίασε τις ακόλουθες επιδόσεις σε διεθνείς επίσημες διοργανώσεις με την Εθνική Ελλάδας Γυναικών: 

#### Διοργανώσεις νέων με την Εθνική Ελλάδος
Σύμφωνα με το αρχείο της FIBA, η Λούκα παρουσίασε τις ακόλουθες επιδόσεις σε διεθνείς νεανικές διοργανώσεις: 

#### Διασυλλογικές διοργανώσεις
Σύμφωνα με το αρχείο της FIBA, η Λούκα παρουσίασε τις ακόλουθες επιδόσεις σε διεθνείς διασυλλογικές διοργανώσεις: 

## Παραπομπές


## Εξωτερικοί σύνδεσμοι
* Βασιλική Λούκα, συμμετοχές με τα χρώματα της Εθνικής Ελλάδος, επίσημος ιστότοπος της Ελληνικής Ομοσπονδίας Καλαθοσφαίρισης. 
* Vasiliki Louka, στατιστικά στον επίσημο ιστότοπο της FIBA. 
* Vasiliki Louka, στατιστικά στον ιστότοπο EuroBasket.com. 
* Vasiliki Louka, στατιστικά στον ιστότοπο ProBallers.com. 
* Vasiliki Louka, στατιστικά στον ιστότοπο SofaScore.com. 
* Vasiliki Louka, στατιστικά στον ιστότοπο FlashScore.com. 
* Vasiliki Louka, στατιστικά και βραβεία στον ιστότοπο των Τίμπεργουλβς του Πανεπιστημίου της Βόρειας Βρετανικής Κολομβίας. 
* 
* 
* 

Κατηγορία:Ελληνίδες αθλήτριες της καλαθοσφαίρισης
Κατηγορία:Καλαθοσφαιρίστριες Εθνικής Ελλάδας
Κατηγορία:Καλαθοσφαιρίστριες Εθνικής Ελλάδας Κ20
Κατηγορία:Καλαθοσφαιρίστριες Εθνικής Ελλάδας Κ18
Κατηγορία:Καλαθοσφαιρίστριες Α.Ε.Κ. Περιστερίου
Κατηγορία:Καλαθοσφαιρίστριες Γ.Σ. Εσπερίδων Καλλιθέας
Κατηγορία:Καλαθοσφαιρίστριες Σουρμένων-Ελληνικού
Κατηγορία:Καλαθοσφαιρίστριες Ολυμπιακού Πειραιώς
Κατηγορία:Καλαθοσφαιρίστριες Χέλσινμποργκ
Κατηγορία:Καλαθοσφαιρίστριες Α3 Ουμέα
Κατηγορία:Καλαθοσφαιρίστριες Χατάι
Κατηγορία:Καλαθοσφαιρίστριες Τορούν
Κατηγορία:Καλαθοσφαιρίστριες Μπρέσια
Κατηγορία:Καλαθοσφαιρίστριες Αθηναϊκού
Κατηγορία:Καλαθοσφαιρίστριες NCAA
Κατηγορία:Σέντερ